แรงขาย “แบงก์-ค้าปลีก” ฉุด SET ปิดลบ 10 จุด จับตาพรุ่งนี้แกว่งตัวแคบ
SET ปิดลบ 10 จุด รับแรงขายแบงก์-ค้าปลีกจากต่างชาติชะลอลงทุน ขณะที่ตลาดยังรอผลประชุมเฟด-ECB-BoE สัปดาห์นี้ สำหรับแนวโน้มวันพรุ่งนี้คาดตลาดชะลอการปรับลง ให้แนวรับ 1,670 จุด แนวต้าน 1,680 จุด
SET ปิดลบ 10 จุด รับแรงขายแบงก์-ค้าปลีกจากต่างชาติชะลอลงทุน ขณะที่ตลาดยังรอผลประชุมเฟด-ECB-BoE สัปดาห์นี้ สำหรับแนวโน้มวันพรุ่งนี้คาดตลาดชะลอการปรับลง ให้แนวรับ 1,670 จุด แนวต้าน 1,680 จุด
31 ม.ค. 2566

โดยฝ่ายนักวิเคราะห์ กล่าวว่าตลาดหุ้นไทยวันนี้ปรับตัวลงตามแรงขายกลุ่มแบงก์และกลุ่มค้าปลีกเนื่องจากนักลงทุนต่างชาติชะลอลงทุน หลังจากวานนี้ขายสุทธิ ส่วน BANPU รับแรงกดดันจากราคาก๊าซและถ่านหินปรับตัวลง
ทั้งนี้ นักลงทุนอยู่ระหว่างรอผลการประชุมธนาคารกลางสหรัฐ (เฟด) ธนาคารกลางยุโรป (ECB) และธนาคารกลางอังกฤษ (BoE) ในสัปดาห์นี้ ขณะเดียวกันการลงทุนของตลาดเอเชียก็ไม่สดใส พักตัวลงตามตลาดหุ้นสหรัฐที่รอผลการประชุมเฟดเช่นกัน แม้ว่าวันนี้จีนเผยตัวเลขเศรษฐกิจออกมาดีทั้งตัวเลข PMI ภาคการผลิตและภาคบริการในเดือนม.ค.66 และ IMF ปรับ outlook เศรษฐกิจจีนดีขึ้น แต่ตลาดหุ้นฮ่องกงยังมีแรงขายกลุ่มเทคโนโลยีตามตลาดหุ้นสหรัฐ และรอดูผลประชุมเฟดด้วยเช่นกัน
สำหรับแนวโน้มการลงทุนในวันพรุ่งนี้ คาดว่าตลาดน่าจะชะลอการปรับตัวลงหลังจากลงไปมากแล้ว โดยให้แนวรับที่ 1,670 จุด แนวต้านที่ 1,680 จุด
หลักทรัพย์ที่มีมูลค่าการซื้อขายสูงสุด 5 หลักทรัพย์
KCE มูลค่าการซื้อขาย 5,588.13 ล้านบาท ปิดที่ 54.75 บาท เพิ่มขึ้น 4.75 บาท
BANPU มูลค่าการซื้อขาย 4,827.14 ล้านบาท ปิดที่ 11.60 บาท ลดลง 0.40 บาท
CPALL มูลค่าการซื้อขาย 3,640.62 ล้านบาท ปิดที่ 66.50 บาท ลดลง 2.25 บาท
DELTA มูลค่าการซื้อขาย 3,023.11 ล้านบาท ปิดที่ 900.00 บาท เพิ่มขึ้น 2.00 บาท
KBANK มูลค่าการซื้อขาย 2,208.67 ล้านบาท ปิดที่ 145.00 บาท ลดลง 1.00 บาท